b'\n_START_ARTICLE_\nSkarvan og Roltdalen nasjonalpark\n_START_SECTION_\nGeografi, landskap, geologi\n_START_PARAGRAPH_\nLandskapet i nasjonalparken best\xc3\xa5r av flere landskapstyper. Nord i omr\xc3\xa5det ligger et fjellomr\xc3\xa5de med Skarvan (1171 moh) som det h\xc3\xb8yeste punktet. Fongen (1441 moh) og Ruten (1179) er de h\xc3\xb8yeste toppene i en nord-s\xc3\xb8rg\xc3\xa5ende fjellrekke s\xc3\xb8r\xc3\xb8st i omr\xc3\xa5det._NEWLINE_Roltdalen i s\xc3\xb8rvest er den st\xc3\xb8rste veil\xc3\xb8se skog- og seterdalen i S\xc3\xb8r-Tr\xc3\xb8ndelag. Her og andre steder er det myrer og v\xc3\xa5tmarksomr\xc3\xa5der.\n_START_SECTION_\nFlora og fauna\n_START_PARAGRAPH_\nI et verneperspektiv er det det urskogaktive skogomr\xc3\xa5det i selve Roltdalen som er den st\xc3\xb8rste botaniske verneverdien i omr\xc3\xa5det. Myrvegetasjonen er ogs\xc3\xa5 verdifull._NEWLINE_20 av fugleartene som er observert innenfor omr\xc3\xa5det st\xc3\xa5r p\xc3\xa5 de nasjonale r\xc3\xb8dlistene.\n_START_SECTION_\nKulturminner\n_START_PARAGRAPH_\nOmr\xc3\xa5det har rike og varierte kulturminner: fangstanlegg, jernvinner, setergrender og spor av samisk bosetning og n\xc3\xa6ringsvirksomhet. _NEWLINE_Kvernsteinbruddet i Kvernfjellet var i drift fra middelalderen og inntil ca. 1920. Selbu Kobberverk drev bergverk i Roltdalen 1713 til 1761.\n_START_SECTION_\nForvaltning og bruk av omr\xc3\xa5det\n_START_PARAGRAPH_\nVerneforskriftens form\xc3\xa5lsparagraf legger til rette for to typer bruk av omr\xc3\xa5det: \xc2\xabut\xc3\xb8ving av tradisjonelt og enkelt friluftsliv med liten grad av teknisk tilrettelegging\xc2\xbb, i praksis den type virksomhet som blant annet Den norske turistforening og dens regionalavdelinger driver. Trondhjems Turistforening har et nettverk av ruter i nasjonalparken, knyttet blant annet til Schultzhytta midt i nasjonalparken. Utenfor parkens grenser ligger Prest\xc3\xb8yhytta, Gr\xc3\xa6slihytta og Ramsj\xc3\xb8hytta, med flere. _NEWLINE_I tillegg legger forskriften opp til at \xc2\xabIvaretakelse av naturgrunnlaget innenfor nasjonalparken er viktig for samisk kultur og n\xc3\xa6ringsutnyttelse. Omr\xc3\xa5det skal kunne brukes til reindrift\xc2\xbb. I dag beiter reinen her i sommerhalv\xc3\xa5ret.'